كمال الاجسام لعبه رياضيه نشأت اواخر القرن التسعتاشر الميلادى مبدأها تضخيم عضلات الجسم و استعراضها مقارنه بعضلات المنافسين التنيين بناءً على (الكثافه, التحديد, الوضوح, لون الجلد) كل حكم بيدس نقاط للمتنافسين بياخدو على اساسها مراكزهم تنازليا و بياخد اللقب اللى بياخذ اقل عدد نقاط. أول من ترجم (BodyBuilding) للعربيه بـ(كمال الأجسام) همه المصريين فى صحافتهم فى الأربعينيات من القرن العشرين. و انتشر الاسم بعد اشتهار اللعبه فى السبعينيات و التمانينيات بشكل كبير. كمال الأجسام ما اتعرفتش بشكلها الحالى إلا فى أواخر القرن التسعتاشر الميلادي بمدينه لندن على ايد يوجين ساندو (Eugen Sandow) الألمانى المولد (بروسيا) (2 إبريل 1867 - 14 أكتوبر 1925) و اللى كان بيستعرض عضلات جسمه فى المهرجانات قدام الجمهور, و انتج فيلم موسيقى خد الأوسكار بيحكى تاريخه سنه 1936 و عنوانه (زيجفيلد العظيم) و لعب دور ساندو فيه الممثل نات بندلتون. نظم يوجين ساندو فى 14 أيلول من سنه 1901 فى لندن مسابقه لعرض العضلات شارك هو نفسه فى تحكيمها و فاز بلقبها وليام ل. موراى من نوتنجهام بإنجلترا, و كانت الجايزه عباره عن تمثال برونزى ليوجين ساندو نفسه صنعه فريدريك بومروى.